নিজস্ব প্রতিবেদন: দেবীপক্ষের সূচনাতেই পুজো উদ্বোধনে ব্যস্ত মুখ্যমন্ত্রী। মহালয়ায় পর পর একাধিক পূজোর সুচনা করলেন মমতা বন্দ্যোপাধ্যায়। সেই সঙ্গে বার্তা  দিলেন সম্প্রীতির। বললেন, উত্সব মানে শুধু পুজো নয়। জাতি ধর্ম নির্বিশেষে এই উত্সব সকলের।   দেবীপক্ষের শুরু।  আর মহালয়ার দিনই পুজোর সুর বেঁধে দিলেন মুখ্যমন্ত্রী মমতা বন্দ্যোপাধ্যায়। উত্তর থেকে দক্ষিণ, সোমবার শহরের ৬টি পুজো উদ্বোধন করলেন মুখ্যমন্ত্রী। শুরু করলেন বাগবাজার সর্বজনীনের মণ্ডপ থেকে। ট্র্যাডিশনাল মণ্ডপ আর সাবেকি-প্রতিমার জন্য বিখ্যাত এই পুজোমণ্ডপ থেকে বার্তা দিলেন, পুজো সকলের উত্‍সব। সেখানে জাতি, ধর্মের কোনও ভেদাভেদ নেই। বাগবাজার থেকে মুখ্যমন্ত্রীর কনভয় পৌছল নাকতলায়। ফিতে কেটে উদ্বোধন করলেন নাকতলা উদয়ান সঙ্ঘের পুজো মণ্ডপ। ছিলেন মন্ত্রী ও পুজোর উদ্যোক্তা পার্থ চট্টোপাধ্যায়। সোমবার মুখ্যমন্ত্রীর শেষ স্টপ কালীঘাট। মিলন সঙ্ঘের পুজোর উদ্বোধন করলেন। মহালয়ার পূণ্যতিথিতে ৬টি পুজো উদ্বোধন করলেন। আর প্রতিবারই মনে করিয়ে দিলেন, পুজো মানে শুধু ধর্ম নয়। পুজো মানে উত্সব। এই উত্সব জাতি ধর্ম নির্বিশেষে সকলের।